b"\n_START_ARTICLE_\nDipl\xc3\xbarids\n_START_SECTION_\nDescripci\xc3\xb3\n_START_PARAGRAPH_\nS\xc3\xb3n aranyes d'una mida entre mitjana i petita, des d'uns 3\xc2\xa0mm fins a uns 15\xc2\xa0mm. Com altres migalomorfs, tenen els quel\xc3\xadcers ortognats i es caracteritzen per no tenir rastellum \xe2\x80\x93una filera de espines r\xc3\xadgides\xe2\x80\x93 en cada un dels seus quel\xc3\xadcers. La regi\xc3\xb3 cef\xc3\xa0lica no \xc3\xa9s m\xc3\xa9s alta que la tor\xc3\xa0cica, i presenten un solc tor\xc3\xa0cic que \xc3\xa9s un forat circular. Posseeixen dos parells de pulmons en llibre, i les seves fileres, amb els \xc3\xb2rgans de secreci\xc3\xb3 de seda al final de l'abdomen, s\xc3\xb3n molt llargues; dels dos parells de fileres, les anteriors s\xc3\xb3n molt m\xc3\xa9s curtes que les posteriors, que tenen tres segments de la mateixa mida.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\n\xc3\x89s una fam\xc3\xadlia d'aranyes pr\xc3\xb2pia de l'hemisferi sud del planeta, molt estesa a Am\xc3\xa8rica (des del sud dels EUA fins a la part m\xc3\xa9s meridional), \xc3\x80frica central i meridional, i diverses zones del sud d'\xc3\x80sia i d'Oceania._NEWLINE_Els dipl\xc3\xbarids poden ser molt comuns en bancs de sora i talls de carreteres als tr\xc3\xb2pics, com a Trinitat. El g\xc3\xa8nere m\xc3\xa9s com\xc3\xba als Estats Units, Euagrus, construeix les seves teranyines sota pedres en canyons i congostos humits. \xc3\x89s bastant abundant en zones com les Muntanyes Chiricahua d'Arizona._NEWLINE_No se sap el grau de perillositat del seu ver\xc3\xad per a l'\xc3\xa9sser hum\xc3\xa0, per\xc3\xb2 \xc3\xa9s assenyat evitar el contacte directe amb els exemplars m\xc3\xa9s grans. El g\xc3\xa8nere Atrax, altament verin\xc3\xb3s, se solia incloure en aquesta fam\xc3\xadlia, per\xc3\xb2 actualment es considera un hexat\xc3\xa8lid.\n_START_SECTION_\nSuperfam\xc3\xadlia Dipluroidea\n_START_PARAGRAPH_\nEls dipl\xc3\xbarids (Dipluridae) van ser l'\xc3\xbanica fam\xc3\xadlia de la superfam\xc3\xadlia dels dipluro\xc3\xafdeus (Dipluroidea). Les aranyes, tradicionalment, foren classificades en fam\xc3\xadlies que van ser agrupades en superfam\xc3\xadlies. Quan es van aplicar an\xc3\xa0lisis m\xc3\xa9s rigorosos, com la clad\xc3\xadstica, es va fer evident que la major part de les principals agrupacions utilitzades durant el segle XX no eren compatibles amb les noves dades. Actualment, els llistats d'aranyes, com ara el World Spider Catalog, ja ignoren la classificaci\xc3\xb3 per sobre del nivell familiar."